Il Premi Friûl al è lât inmò in Cjargne: i cuatri musiciscj da “La Bande Eletriche”, in cheste formazion di Zenâr, a vegnin di For Disot, Çurçuvint, Tierç e Tumieç. E come l’an passât cun “Ulisse e i Ciclopi”, ancjemò une volte a imponisi al è stât un grup une vore zovin: Massimo Silverio ‘Silver’ vôs, Nicolò ‘Nico’ Di Ronco al bas, Andrea Marchi ae batarie e Fabrizio Polonia ‘il Ros’ ae ghitare, a àn di pôc passât i vincj agns. Sintìn cemût che e sune la Cjargne “eletriche” cun cheste interviste al Ros.
A disin che o sês une blues band…
Par dî il vêr, no vin mai dit di jessi un grup blues. E je une etichete che nus àn tacade: nô no volìn sunâ nissun gjenar pûr, no acetìn la idee di sierâsi, o cirìn simpri di spaziâ. Il blues nus plâs, come chel dai Bud Spencer Blues Explosion o dai White Stripes. Ma nus plâs ancje Frank Zappa e i Led Zeppelin, la musiche progressive e il rock agns Setante.
A viodius, o someais plui metalârs: cun chel non, i cjavei luncs e chel “nudist” sul palc (un che al sune simpri cence maiute, ndr)…
Si clamìn cussì parcè che prime o jerin un doi acustic, daspò il passaç ae musiche eletriche cul gnûf grup e di chê volte il non. Il nestri bassist al è l’esibizionist dal grup (al rît) e al è un amant dai sports estrems: un pôc Mauro Corona e un pôc Red Hot Chili Peppers!
Cemût sêso rivâts al Premi Friûl?
O cognossìn la manifestazion di cuant che i Carnicats, che a son de Val dal Tiliment come nô, a àn vinçût. O vin simpri vût un grant rispiet par cheste manifestazion che e à vût il mert di sburtâ une vore di musiciscj. Po, une dì, un amì dal zîr dai grups cjargnei nus à conseât di partecipâ. No crodevin di vignî selezionâts, e tant mancul di vinci: il nivel dai grups al Cormôr al jere alt.
A proposit dal zîr dai musiciscj cjargnei, cemût ise la sene musicâl di chês bandis in dì di vuê?
Al è un moment bielissim in Cjargne, se tu sês un musicist. A son une vore di concierts, i grups si cjatin tai bars, si passe tant timp insieme tra musiciscj, si cognossìn ducj. A saran une ventine di grups zovins e si sint fuart il plasê di sunâ. Al è un moment une vore produtîf, cun grande colaborazion.
Ce che al è de Cjargne inte vuestre musiche?
Ducj i tescj si fondin su robis viodudis achì. O vin cjapât la musiche di fûr ma i contignûts ju vin puartâts di ca. Par esempli, “Lavôr” – il toc vincidôr dal Premi – al fevele di un pari, di un fi e di un nono: une famee di trê gjenerazions dulà che il plui vecjo si è rote la schene intune vite di emigrant, il pari al è operari e il zovin cence lavôr. Come che o cjantìn in Cjargne, chi ognidun al puarte la sô crôs.
E “Sbarbinescion” di ce contial?
Cheste e je funky e e je une di chês che a plasin di plui. E conte di robis di “sbarbine”: “…in stazion dute trucade, cu la mini ben scurtade, il telefon che al sbrove, mil messagjos brute scrove, che a ti scrivin pervertîts, da 20 agns son maridâts, sbarbination…“. A son fatarei di nestris cognossincis, riviodûts in maniere ironiche.
Parcè cjantâ par furlan?
Noaltris o cjantìn dome par furlan o par inglês cun covers pôc cognossudis di rock agns ’50 o di Frank Zappa. In marilenghe la musiche e rive plui drete, nus divertìs di plui e in gjenerâl al è un rapuart plui intim cjantant par furlan. Anzit, par cjargnel.
Ce fasaraie la Bande Eletriche di culì indenant?
O stin cirint di rivâ al nestri massim, come capacitât strumentâl e musicâl in cuatri. O sin daûr a sburtâle e, in reson di chel, a scrivi tescj dulà che si sint cheste tension. A pene finide la stagjon estive dai concierts, si sierarìn in sale prove e o sbrocarìn la imagjinazion! ■
Natascia Gargano
MUSICHE. Vegnin jù, vegnin jù… vincint il Premi Friûl............
Il Premi Friûl al è lât inmò in Cjargne: i cuatri musiciscj da “La Bande Eletriche”, in cheste formazion di Zenâr, a vegnin di For Disot, Çurçuvint, Tierç e Tumieç. E come l’an passât cun “Ulisse e i Ciclopi”, ancjemò une volte a imponisi al è stât un grup une vore zovin: Massimo Silverio ‘Silver’ vôs, Nicolò ‘Nico’ Di Ronco al bas, Andrea Marchi ae batarie e Fabrizio Polonia ‘il Ros’ ae ghitare, a àn di pôc passât i vincj agns. Sintìn cemût che e sune la Cjargne “eletriche” cun cheste interviste al Ros.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn lij_Latn fur_Latn fur_Latn fur_Latn fur_Latn fur_Latn pap_Latn fur_Latn fur_Latn